Komsomol'sk Amural

**Komsomol'sk Amural** () om Venäman lidn da lidnümbrik Habarovskan randan suves. Se om Komsomol'skan rajonan administrativižeks keskuseks mugažo, randan kahtenz' surtte i Venäman Edahaižen Päivnouzmpolen nellänz' surtte lidn (Vladivostokan, Habarovskan da Jakutskan jäl'ghe).

## Istorii
Eländpunktan aluz om pandud vl 1932 lidnan statusanke, *Permskoje*-žilon (sen aluz oli pandud vl 1860) da nanalaižiden *Dzömgi*-seižutesen sijas.

Komsomol'skan Amural ižandusen päsarakod oma lendimiden sauvomine, laivansauvomine, raudan metallurgii, kivivoin ümbriradmine (kivivoin- da gazanveimed Sahalinaspäi).

## Geografijan andmused

Lidn sijadase Amur-jogen hural randal, 47 m ü.m.t. keskmäižel korktusel. Taigmec da turbazsod ümbärtas lidnad. Voib olda manrehkaidusud seičemehesai magnitudal, vižballaižed oleldas kerdan koumes-nelläs vodes.

Matkad Habarovskhasai om 404 km suvipäivlaskmha avtotedme, Amuran jogensuhusai — 569 km jogiportaspäi. Lähembaine lidn om Amursk 50 km suvhe.

Klimat om kontinentaline mussonižen pirdoidenke, tal'v om vilu kuiv (Edahaižen Pohjoižen rajonha tazostadud), keza om läm' neps, kazvatadas arbuzid i vinmarjoid. Voden keskmäine lämuz om +0,4 C°, kezakun-elokun +17,4..+20,8 C°, tal'vkun-uhokun −19,5..−23,6 C°. Ekstremumad oma −45,5 C° (viluku) i +35,0 C° (heinku). Kezaaigan minimum om +1,5 C° (kezaku), tal'vaigan maksimum om +1,2 C° (uhoku). Ei voi panda halad kezakus-elokus, ei voi olda sulasäd tal'vkus (maksimum om −0,2 C°). Paneb sadegid 547 mm vodes, enamba heinkus-elokus (95..107 mm kus), vähemba kül'mkus-sulakus (11..27 mm kus). Kun keskmäine relätivine nepsuz vajehtase 65..72 % röunoiš keväz'kus-kezakus i redukus, 78..81 % toižiš kuiš.

## Tobmuz

Komsomol'sk Amural om lidnümbrikon üks'jäižeks eländpunktaks.

Lidnan tobmuden pämez' om sen Administracijan pämez'. Edeližed lidnan pämehed oma Aleksandr Žornik (sügüz'ku 2019 — sügüz'ku 2024), Andrei Klimov (sügüz'ku 2014 — heinku 2019). Lidnan Duman ezimez' om Vladimir Ginzburg vn 2019 redukuspäi. Edeline Duman ezimez' om Svetlana Baženova, radoi vn 2019 redukuhusai.

## Eläjad
Vn 2010 Venäman rahvahanlugemižen mödhe lidnan eläjiden lugu oli 263 906 ristitud, vn 2021 — 238 505 ristitud. Kaik 249 810 eläjad oli lidnas vl 2017. Kaikiš suremb lidnan ristitišt oli 319 tuhad eläjid vll 1990−1992.

Rahvahad (enamba 0,3 % vl 2010): venälaižed — 87,2 %, ukrainalaižed — 1,7 %, totarlaižed — 0,7 %, vaugedvenälaižed — 0,4 %, nanalaižed — 0,4 %, azerbaidžanlaižed — 0,3 %, korejalaižed — 0,3 %, toižed rahvahad — 1,7 %, rahvahuden ozutandata — 7,3 %.

Ortodoksižen hristanuskondan kuz' pühäpertid oma saudud lidnas: Illä-endustajan kafedraline päjumalanpert' (letihe vll 2002−2007), Jumalanmaman Kazanin jumalaižen kafedraline päjumalanpert' (om sätud vll 2000−2001), nell' jumalanpertid.

## Openduz
Lapsiden opendusen aluzkundad oma päivkodid, 34 keskškolad (sen paloin gimnazijad, licei), seičeme speciališt (korrekcišt) školad da školad-internatad, koume ehtališt (ližaopendusen) školad, nell' muzikškolad, kaks' verhiden keliden školad, dizainan škol, nell' sportškolad.

Lidnan professionaližen opendusen aluzkundad oma aviasauvomižen kolledž, sauvondan kolledž, tehnologijoiden da servisan kolledž, mectegimišton tehnikum, laivansauvomižen tehnikum, Federaližen aznoičendoiden radnikoičendan profškol, Habarovskan valdkundaližen medkolledžan filial. Kaks' üläopendusen aluzkundad oma sijaližed: Komsomol'skan Amural valdkundaline universitet (alusenpanend 1955 kut ehtaline politehnine institut, nügüdläine nimi om vspäi 2017, 5,3 tuhad üläopenikoid seičemel fakul'tetal), Amuran gumanitariž-pedagogine valdkundaline universitet.

## Transport
Avtobusad, tramvaid da taksid oma kundaližeks transportaks. Vspäi 1975 raudte- da avtotesild ühtenzoitab Amuran randoid. Ühtennimine raudtestancii om järedaks raudtesol'meks Baikalan-Amuran magistralil.

Regionaline soda- da civiline *Hurb*-lendimport (, *KXK / UHKK / КСЛ*, 8,7 tuh. passažiroid vl 2019) sijadase 22 kilometras avtotedme suvipäivlaskmha lidnan keskusespäi. Tehtas reisid Vladivostokha, Suvisahalinskha, Blagoveššenskha, Krasnojarskha i randadme. Toižed lendimportad oma *Dzömgi* jüguzlendimiden da VIP-personiden täht i *Pobed* («Vägestuz») kebnan aviacijan täht.

## Galerei

Фасадный вид.jpg|Lidnan administracijan sauvuz (2013)
Церковь Илии Пророка в Комсомольске-на-Амуре.jpg|Illä-endustajan kafedraline päjumalanpert', vn 2014 nägu
Амурский судостроительный завод Комсомольск-на-Амуре.JPG|Amuran laivansauvomižen tegim, nägu Amur-jogespäi vl 2015
Knastu1.jpg|Komsomol'skan Amural valdkundaline universitet, ühtenz' korpus (2011)
Комсомольский-на-Амуре драматический театр.jpg|Komsomol'skan Amural dramteatr (2014)
КнА км.jpg|Lidnan kodirandantedištandmuzei (2016)
Общ. вид.jpg|Norišton pert' (2013)
Přístav Komsomolsk na Amuru.jpg|Jogistancii vl 2009
Вокзальная площадь в Комсомольске-на-Амуре.jpg|*Komsomol'sk Amural*-päraudtestancijan sauvuz da torg senno vl 2014
Аэропорт Хурба Комсомольский район 1.jpg|*Hurb*-lendimportan sauvuz vl 2016


## Homaičendad


## Irdkosketused
* Komsomol'sk Amural-lidnan tobmuden aluzkundoiden oficialine sait (''kmscity.ru'').